CELEX: 32020D0424(01)
Language: et
Date: 2020-03-25 00:00:00
Title: Komisjoni otsus, 25. märts 2020, millega delegeeritakse innovatsioonifondi tulude haldamine Euroopa Investeerimispangale 2020/C 133/05

24.4.2020   
               
               
                  ET
               
               
                  Euroopa Liidu Teataja
               
               
                  C 133/6
               
            
         KOMISJONI OTSUS,
         25. märts 2020,
         millega delegeeritakse innovatsioonifondi tulude haldamine Euroopa Investeerimispangale
         (2020/C 133/05)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eelkõige selle artikli 10a lõike 8 neljandat lõiku,
         võttes arvesse komisjoni 26. veebruari 2019. aasta delegeeritud määrust (EL) 2019/856, millega täiendatakse Euroopa Parlamendi ja nõukogu direktiivi 2003/87/EÜ innovatsioonifondi toimimise osas, (2) eelkõige selle artikli 20 lõiget 3,
         võttes arvesse Euroopa Parlamendi ja nõukogu 18. juuli 2018. aasta määrust (EL, Euratom) 2018/1046 (mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012), (3) eelkõige selle artikli 62 lõike 1 punkti c alapunkti iii,
         ning arvestades järgmist:
         
                     (1)
                  
                  
                     Direktiivi 2003/87/EÜ artikli 10a lõikega 8 loodud innovatsioonifond on programmi „NER300“ jätkuprogramm. Innovatsioonifondi toimimise üksikasjalikud eeskirjad on kehtestatud delegeeritud määrusega (EL) 2019/856.
                  
               
                     (2)
                  
                  
                     Innovatsioonifondi rahastatakse muu hulgas vastavalt komisjoni määrusele (EL) nr 1031/2010 (4) ühise enampakkumisplatvormi kaudu 450 miljoni saastekvoodi rahalisteks vahenditeks konverteerimisel saadud tulust. Saastekvoodid müüakse lähiaastatel järk-järgult enampakkumiste kaudu. Innovatsioonifondi rahastatakse ka osaliselt programmi „NER300“ kasutamata varadest, mis kantakse fondi üle.
                  
               
                     (3)
                  
                  
                     Määruse (EL) 2019/856 artikli 19 lõikes 3 on sätestatud, et innovatsioonifondi tulu moodustab sihtotstarbelise välistulu määruse (EL, Euratom) 2018/1046 (edaspidi „finantsmäärus“) artikli 21 tähenduses. Need tulud tuleb suunata läbi liidu eelarve.
                  
               
                     (4)
                  
                  
                     Delegeeritud määruse (EL) 2019/856 artikli 3 punktis c koostoimes põhjendusega 13 on sätestatud, et innovatsioonifondi tulu, sealhulgas saastekvootidest saadavat tulu, tuleks hallata kooskõlas direktiivi 2003/87/EÜ eesmärkidega.
                  
               
                     (5)
                  
                  
                     Delegeeritud määruse (EL) 2019/856 põhjenduses 16 on ette nähtud, et innovatsioonifondi tuleks rakendada kooskõlas finantsmääruses sätestatud usaldusväärse finantsjuhtimise põhimõtetega.
                  
               
                     (6)
                  
                  
                     Vastavalt määruse (EL) nr 1031/2010 (5) artikli 24 lõikele 1 on Euroopa Investeerimispank (EIP) alates 2021. aastast nii innovatsioonifondi kui ka direktiiviga 2003/87/EÜ loodud moderniseerimisfondi puhul enampakkumisel müüdavate saastekvootide enampakkumise korraldaja.
                  
               
                     (7)
                  
                  
                     EIP on hallanud programmi „NER300“ tulusid. Praegu EIP poolt hallatavad programmi „NER300“ kasutamata vahendid kantakse osaliselt üle innovatsioonifondi. Soovitav on tagada investeerimisprotsessi järjepidevus ja võimaldada varade optimaalne ülekandmine. Peale selle on EIP omandanud programmi „NER300“ rakendamisel väärtuslikke kogemusi sellise varahaldusstrateegia rakendamisel, milles võetakse arvesse strateegiaga seotud rahavooge.
                  
               
                     (8)
                  
                  
                     EIP-le on usaldatud moderniseerimisfondi tulude haldamine. Kui nii innovatsioonifondi kui ka moderniseerimisfondi varasid haldab sama varahaldur, toob see tõenäoliselt kaasa sünergia ja mastaabisäästu.
                  
               
                     (9)
                  
                  
                     Sellest tulenevalt kavatseb komisjon delegeerida EIP-le innovatsioonifondi tulude haldamisega seotud ülesanded. See sõltub delegeeritud määruse (EL) 2019/856 artikli 20 lõike 3 kohase komisjoni ja EIP vahelise lepingu sõlmimisest, millega kehtestatakse konkreetsed tingimused, mille alusel EIP neid ülesandeid täidab, järgides finantsmääruses sätestatud usaldusväärse finantsjuhtimise põhimõtteid.
                  
               
                     (10)
                  
                  
                     Kõnealune leping peaks sisaldama eelkõige erisätteid, mis käsitlevad järgmist: i) üksikasjalikud konverteerimisprotsessi käsitlevad eeskirjad vastavalt määrusele (EL) nr 1031/2010; ii) üksikasjalikud vahendite ülekandeid käsitlevad eeskirjad, mis võimaldavad komisjonil innovatsioonifondi õigeaegselt rakendada; iii) varahaldustasude arvutamine; iv) aruannete esitamise sagedus, nende sisu ja vorm; v) raamatupidamisnõuded; vi) innovatsioonifondi tulude haldamise suhtes kohaldatav investeerimisstrateegia,
                  
               ON TEINUD JÄRGMISE OTSUSE:
         
            Artikkel 1
            Innovatsioonifondi tulude haldamise delegeerimine Euroopa Investeerimispangale
            
               1.   Innovatsioonifondi tulude haldamine delegeeritakse Euroopa Investeerimispangale (EIP), tingimusel et sõlmitakse artiklis 2 osutatud rahalist toetust käsitlev leping.
            
            
               2.   EIP-le tehakse ülesandeks hallata järgmisi innovatsioonifondi tulusid:
               
                           a)
                        
                        
                           vastavalt määrusele (EL) nr 1031/2010 ühise enampakkumisplatvormi kaudu konverteeritud saastekvootidest saadud tulu;
                        
                     
                           b)
                        
                        
                           varad, mis on saadud innovatsioonifondi tehtud ülekannetest, sealhulgas programmi „NER300“ teise projektikonkursi väljamaksmata tulud.
                        
                     
         
         
            Artikkel 2
            Rahalist toetust käsitlev leping
            
               1.   Komisjon ja EIP sõlmivad rahalist toetust käsitleva lepingu, milles sätestatakse konkreetsed tingimused, mille alusel EIP täidab innovatsioonifondi tulude haldamise ja saastekvootide konverteerimisega seotud ülesandeid.
            
            
               2.   Rahalist toetust käsitlevas lepingus võetakse arvesse komisjoni ja EIP vajadust teha täielikult läbipaistvat koostööd. Lepinguga kehtestatakse üksikasjalikud eeskirjad, et tagada nende vastavus finantsmääruses sätestatud usaldusväärse finantsjuhtimise põhimõtetele. Samuti peavad eeskirjad olema kooskõlas kohaldatavate halduslepingutega, eelkõige Euroopa Liidu ja Euroopa Investeerimispanga vahelise finants- ja haldusraamistiku lepinguga ning Euroopa Komisjoni, Euroopa Kontrollikoja ja Euroopa Investeerimispanga vahelise kolmepoolse lepinguga.
            
            
               3.   Rahalist toetust käsitlevas lepingus sätestatakse eelkõige:
               
                           a)
                        
                        
                           vastavalt määrusele (EL) nr 1031/2010 saastekvootide rahalisteks vahenditeks konverteerimist käsitlevad üksikasjalikud eeskirjad;
                        
                     
                           b)
                        
                        
                           EIP ja komisjoni vahel vahendite ülekandmist käsitlevad üksikasjalikud eeskirjad, mis võimaldavad komisjonil kiiresti kasutada innovatsioonifondi tulusid, et reageerida projektide rahastamisvajadustele;
                        
                     
                           c)
                        
                        
                           saastekvootide konverteerimise ning innovatsioonifondi tulude haldamise ja sellega seotud ülesannete eest EIP-le makstav kulupõhine tasu. Kõnealune kulupõhine tasu määratakse kindlaks osutatud teenuste kohta esitatud dokumentaalsete tõendite alusel;
                        
                     
                           d)
                        
                        
                           EIP igakuine aruanne komisjonile komisjoni kehtestatud vormis. See võimaldab komisjonil täita kõiki delegeeritud määruse (EL) 2019/856 artiklist 23 tulenevaid järelevalve- ja aruandluskohustusi;
                        
                     
                           e)
                        
                        
                           innovatsioonifondi varadest saadava tulu investeerimisstrateegia. Eelkõige on i) investeerimisstrateegia eesmärk teenida kindlat tulu, mis säilitab tulude väärtuse ja võimaldab EIP-l tagada kõik nõutud väljaminevad rahavood täies ulatuses ja kiiresti fondi investeerimisperioodi jooksul; ii) EIP esitab investeerimisstrateegia, mille komisjon kiidab heaks komisjoni peaarvepidaja positiivse soovituse alusel. Investeerimisstrateegia kehtestatakse enne innovatsioonifondi tegevuse alustamist; iii) investeerimisstrateegia esitatakse varade rahastamiskõlblike investeeringuklasside vahel jagamist käsitleva ettepaneku ja võrdlusalust käsitleva ettepaneku vormis. Viimane koostatakse kooskõlas tööstusharu heade tavadega, võttes arvesse investeerimisperioodi, rahastamiskõlblikke investeeringuid, eesmärke ja innovatsioonifondi riskitaluvust; iv) investeerimisstrateegia koostamise hõlbustamiseks esitab komisjon innovatsioonifondist rahastatavate projektidega seotud rahastamisvajaduste hinnangulise ajakava; v) EIP vaatab investeerimisstrateegia läbi vähemalt kord aastas või siis, kui seda nõuavad muutused rahavoogude profiilis; vi) EIP tutvustab investeerimisstrateegiat ja portfelli tootlust komisjonile kord aastas ja viimase taotluse korral;
                        
                     
                           f)
                        
                        
                           üksikasjalikud eeskirjad, mille kohaselt esitab EIP komisjonile innovatsioonifondi auditeeritud finantsaruanded iga eelarveaasta kohta vastavalt delegeeritud määruse (EL) 2019/856 artikli 23 lõikele 7;
                        
                     
                           g)
                        
                        
                           üksikasjalikud eeskirjad, mille kohaselt teeb EIP kooskõlas liidu õigusega koostööd Euroopa Kontrollikoja, Euroopa Pettustevastase Ameti ja Euroopa Prokuratuuriga.
                        
                     
            
               4.   Leping jõustub pärast seda, kui sellele on alla kirjutanud nii komisjon kui ka EIP.
            
         
         
            Brüssel, 25. märts 2020
            
               
                  Komisjoni nimel
               
               
                  komisjoni liige
               
               Johannes HAHN
            
         
         
            (1)  ELT L 275, 25.10.2003, lk 32.
         
            (2)  ELT L 140, 28.5.2019, lk 6.
         
            (3)  ELT L 193, 30.7.2018, lk 1.
         
            (4)  Komisjoni 12. novembri 2010. aasta määrus (EL) nr 1031/2010 Euroopa Parlamendi ja nõukogu direktiivi 2003/87/EÜ (millega luuakse ühenduses kasvuhoonegaaside saastekvootidega kauplemise süsteem) kohase kasvuhoonegaaside saastekvootide enampakkumise ajastamise, haldamise ja muude aspektide kohta (ELT L 302, 18.11.2010, lk 1).
         
            (5)  Komisjoni 28. augusti 2019. aasta delegeeritud määrus (EL) 2019/1868, millega muudetakse määrust (EL) nr 1031/2010, et viia saastekvootide enampakkumine kooskõlla ELi HKSi kauplemisperioodi 2021–2030 eeskirjadega ja saastekvootide liigitamisega finantsinstrumentideks vastavalt Euroopa Parlamendi ja nõukogu direktiivile 2014/65/EL (ELT L 289, 8.11.2019, lk 9).